Muutettu ehdotus: NEUVOSTON PÄÄTÖS menettelystä komissiolle siirrettyä täytäntöönpanovaltaa käytettäessä tehdyn päätöksen 1999/468/EY muuttamisesta (komission esittämä EY:n perustamissopimuksen 250 artiklan 2 kohdan mukaisesti)

PERUSTELUT

1. Komissio esitti 11. joulukuuta 2002 ehdotuksen neuvoston päätökseksi menettelystä komissiolle siirrettyä täytäntöönpanovaltaa käytettäessä tehdyn päätöksen 1999/468/EY [1] muuttamisesta.

[1] KOM(2002) 719 lopullinen.

2. Ehdotuksella pyritään saattamaan lainsäädäntötoimen molemmat haarat ehdottoman tasa-arvoiseen asemaan yhteispäätösmenettelyllä annettaviin säädöksiin liittyvän komission täytäntöönpanovallan harjoittamisen valvonnassa. Tämä parlamentin ja neuvoston tasapuolisesti harjoittama valvonta koskee sisällöltään normatiivisia täytäntöönpanotoimenpiteitä, jotka merkitsevät keskeisten säännösten täytäntöönpanoa tai perussäädöksiin sisältyvien säännösten mukauttamista, esimerkiksi direktiivien mukauttamista tieteen ja tekniikan kehitykseen tai niiden tiettyjen liitteiden muuttamista. Lisäksi säädetään uudesta sääntelymenettelystä yhteispäätösmenettelyllä annettavien säädösten täytäntöönpanotoimenpiteitä varten. Yhteispäätösmenettelyllä hyväksyttävien säädösten muiden täytäntöönpanotoimenpiteiden antaminen tapahtuu neuvoa-antavan komitean kuulemismenettelyllä, joka säilyy muuttumattomana.

3. Neuvosto kuuli 10. tammikuuta 2003 Euroopan parlamenttia perustamissopimuksen 202 artiklan mukaisesti.

Euroopan parlamentti hyväksyi istunnossaan 2. syyskuuta 2003 komission ehdotuksen hyväksyvän lainsäädäntöpäätöslauselman, jossa komissiota pyydetään ottamaan huomioon yhdeksän parlamentin tarkistusta.

4. Komissio on valmis hyväksymään huomattavan osan Euroopan parlamentin ehdottamista tarkistuksista - neljä tarkistusta kokonaisuudessaan ja neljä osittain. Näiden tarkistusten ansiosta uutta sääntelykomiteamenettelyä voidaan selkeyttää ja vahvistaa. Komissio esittää näin ollen muutetun ehdotuksen.

5. Komission kokonaisuudessaan hyväksymistä tarkistuksista voidaan todeta seuraavaa:

Tietyissä tarkistuksissa muistutetaan komission sitoumuksista eli päätöksen 1999/468/EY mukaisesta velvoitteesta julkaista kaikkien Euroopan parlamentille lähetettyjen asiakirjojen viitetiedot Internetissä olevassa rekisterissä [2] (tarkistus 9) ja arvopapereihin liittyvistä erityissitoumuksista (tarkistus 3).

[2] http://europa.eu.int/comm/ secretariat_general/regcomito/registre.cfm?CL=fir

Muut mukautukset (tarkistukset 4 ja 5) ovat puhtaasti toimituksellisia, ja niillä pyritään parantamaan koko tekstin johdonmukaisuutta.

6. Komission osittain hyväksymistä tarkistuksista voidaan todeta seuraavaa:

6.1 Tarkistuksessa 1 muistutetaan komission sitoumuksista, mitä tulee asiakirjojen toimittamiseen Euroopan parlamentille. Tietojen toimittamisessa komissiolta parlamentille mainittava viiteasiakirja on kahdenvälinen sopimus menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY soveltamista koskevista yksityiskohtaisista säännöistä [3].

[3] EYVL L 256, 10.10.2000, s.19.

6.2 Tarkistukset 2 ja 6 koskevat komission täytäntöönpanovastuun harjoittamista uuden sääntelymenettelyn puitteissa. Komissio tunnustaa Euroopan parlamentin huomautusten olevan oikeutettuja sen harkintamahdollisuuden osalta, jota komissiolla on lainsäätäjän mahdollisten kielteisten näkökantojen seurauksena. Komissio ehdottaa näin ollen ehdotuksensa muuttamista vastaavasti. Jos parlamentti ja/tai neuvosto esittävät toimenpide-ehdotusta koskevia kielteisiä näkökantoja, komissio voi - lainsäätäjän kannat huomioon ottaen - valita jonkin seuraavista neljästä toimintamallista:

- toimenpide-ehdotuksen muuttaminen

- säädösehdotuksen tekeminen

- toimenpide-ehdotuksen hyväksyminen muutoksitta. Parlamentti ehdottaa, että toimenpide-ehdotukseen liitetään tällaisessa tapauksessa "tarvittava lausunto". Komission on voitava toteuttaa täytäntöönpanovallan harjoittajan vastuunsa itsenäisesti, eikä sitä voida näin ollen sitoa lainsäätäjän kantaan. Tätä lausuntoa ei näin ollen pidä samaistaa tulkitsevaan lausuntoon, joka pakottaisi komission tulkitsemaan annettua toimenpidettä jommankumman lainsäädäntötoimen haaran tai niiden molempien toivomassa mielessä. Komissio sitoutuu sitä vastoin ilmoittamaan lainsäätäjälle syistä, jotka saivat sen hyväksymään toimenpide-ehdotuksensa muutoksitta kielteisistä näkökannoista huolimatta.

- toimenpide-ehdotuksen peruuttaminen. Kuten parlamentti ehdotti, komission on poikkeustapauksissa voitava päättää, että toimenpide-ehdotuksen kohteena oleva toimi ei ole enää aiheellinen. Tällaisessa tapauksessa komissiolla olisi oikeus peruuttaa ehdotuksensa.

Jos yksi tai kumpikin lainsäädäntötoimen haara esittää kielteisiä näkökantoja, komissio sitoutuu lisäksi ilmoittamaan tälle toimista, jotka se aikoo toteuttaa näiden näkökantojen johdosta, sekä toimiin johtaneista syistä.

Menettelystä on graafinen esitys liitteenä.

Muutetaan näin ollen johdanto-osan 6 kappaleessa viimeinen virke seuraavasti: Näin ollen jos komission ja yhden tai kummankin lainsäädäntötoimen haaran välillä ilmenee erimielisyyttä, komission on voitava tapauksen mukaan ja ottaen huomioon Euroopan parlamentin ja neuvoston kannat joko tehdä ehdotus perustamissopimuksen 251 artiklassa määrättyä menettelyä noudattaen tai hyväksyä alkuperäinen toimenpide-ehdotuksensa tai hyväksyä muutettu ehdotus taikka peruuttaa toimenpide-ehdotuksensa. Komissio ilmoittaa lainsäätäjälle toimista, jotka se aikoo toteuttaa tämän kielteisten näkökantojen johdosta, sekä toimiin johtaneista syistä.

Muutetaan 1 artiklan 4 kohdassa 5 a artiklan 5 kohdan loppu seuraavasti: komissio voi ottaen huomioon Euroopan parlamentin ja neuvoston kannat joko tehdä ehdotuksen perustamissopimuksen 251 artiklassa määrättyä menettelyä noudattaen tai hyväksyä alkuperäisen toimenpide-ehdotuksen tai hyväksyä muutetun ehdotuksen taikka peruuttaa toimenpide-ehdotuksensa. Komissio ilmoittaa lainsäätäjälle toimista, jotka se aikoo toteuttaa tämän kielteisten näkökantojen johdosta, sekä toimiin johtaneista syistä.

6.3 Tarkistus 7 mahdollistaa tietyin edellytyksin sääntelykomiteamenettelyn joustavoittamisen kiireellisissä tapauksissa. Lainsäätäjälle kannan esittämiseksi myönnetyn ajan pidentäminen lisäkuukaudella on mahdollista vain sikäli, kuin komissio päättää täytäntöönpanosäädöksistä ja soveltaa niitä väliaikaisesti heti, kun se saa sääntelykomitean lausunnon. Ehdotettu teksti vahvistaa tätä jälkimmäistä näkökohtaa. Jos komissio päätyy tekemään säädösehdotuksen, sen on voitava pystyä pitämään hyväksytty toimenpide voimassa väliaikaisesti yhteispäätösmenettelyn tulosta odoteltaessa. Sitä vastoin toimenpiteen peruuttamista ei pidä mainita kiireellisessä menettelyssä käytettävien vaihtoehtojen joukossa.

Lisätään 1 artiklan 4 kohdassa sanat "ja soveltaa niitä" 5 a artiklan 6 kohdan ensimmäiseen virkkeeseen. Kohdan seuraavia virkkeitä muutetaan seuraavasti: Kuukauden, tai jos Euroopan parlamentti tai neuvosto pyytää määräajan pidentämistä, kahden kuukauden kuluessa sanotusta ilmoituksesta, Euroopan parlamentti voi esittää jäsentensä ehdottomalla enemmistöllä tai neuvosto 205 artiklan 2 kohdassa tarkoitetulla enemmistöllä kielteiset näkökantansa. Komissio voi tällöin ottaen huomioon Euroopan parlamentin ja neuvoston kannat joko tehdä ehdotuksen EY:n perustamissopimuksen 251 artiklassa määrättyä menettelyä noudattaen pitäen hyväksytyn toimenpiteen tarvittaessa voimassa väliaikaisesti tai pitää hyväksytyn toimenpiteen voimassa taikka muuttaa toimenpidettä. Komissio ilmoittaa lainsäätäjälle toimista, jotka se aikoo toteuttaa tämän kielteisten näkökantojen johdosta, sekä toimiin johtaneista syistä.

7. Komissio ei voi hyväksyä suojamenettelyn tarkistamista koskevaa tarkistusta 8, sillä sen tarkoitus ei vastaa komission ehdotusta.

8. Lukemisen ja tarkastelun helpottamiseksi muutettu ehdotusteksti esitetään kokonaisuudessaan liitteenä.

KOM(2004) 324 lopullinen

2002/0298 (CNS)

Muutettu ehdotus: NEUVOSTON PÄÄTÖS menettelystä komissiolle siirrettyä täytäntöönpanovaltaa käytettäessä tehdyn päätöksen 1999/468/EY muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen [202] artiklan kolmannen luetelmakohdan,

ottaa huomioon komission ehdotuksen [4],

[4] EUVL C, , s. .

ottaa huomioon Euroopan parlamentin lausunnon [5]

[5] EUVL C, , s. .

sekä katsoo seuraavaa:

(1) Perustamissopimuksen 202 artiklan mukaisesti neuvoston mahdollisesti Euroopan parlamentin kanssa antamien säännösten täytäntöönpanovalta kuuluu yleensä komissiolle. Komissio harjoittaa tätä toimivaltaa niiden yksityiskohtaisten sääntöjen mukaisesti, jotka neuvosto on asettanut 202 artiklan perusteella, ja niissä puitteissa, jotka on asetettu perustamissopimuksen pohjalta tässä tarkoituksessa hyväksytyissä säädöksissä.

(2) Yhteisön säännöstön nykyisestä kehityksestä ilmenee, että säädökset edellyttävät yhä useammin täydentäviä säännöksiä, joiden periaatteista ja teknisistä yksityiskohdista on säädettävä soveltuvien analyysien ja asiantuntijalausuntojen pohjalta asianmukaisessa määräajassa. Jos tämän kehityksen tuloksena on, että lainsäätäjä siirtää komissiolle laajennettua toimivaltaa, lainsäätäjän on päätöksen 1999/468/EY soveltamista koskevista yksityiskohtaisista säännöistä 10 päivänä lokakuuta 2000 tehdyn Euroopan parlamentin ja komission välisen sopimuksen [6] mukaisesti saatava kaikki tiedot toimenpiteistä, jotka komissio aikoo hyväksyä, ja sen on voitava ottaa niihin kantaa.

[6] EYVL L 256, 10.10.2000, s.19.

(3) Päätöksessä 1999/468/EY määritetyt yksityiskohtaiset säännöt eivät anna mahdollisuutta vastata tähän kehitykseen. Toimivallan ylityksen valvonta, joka on myönnetty Euroopan parlamentille päätöksen 1999/468/EY 8 artiklan nojalla, on osoittautunut riittämättömäksi. Neuvoston lisäksi harjoittama valvonta saattaa johtaa täytäntöönpano- ja lainsäädäntötoimivallan välisiin epäselvyyksiin tai päätösprosessin lukkiutumiseen. Päätöksessä 1999/468/EY määritetyt yksityiskohtaiset säännöt voivat myös johtaa siihen, että komission on hyväksyttävä toimenpide, vaikka komitean lausunto ja lainsäätäjän huomiot puuttuvat.

(4) Päätöstä 1999/468/EY on siis tarkistettava vastuualoja ja menettelyitä selkeyttämällä päätöksentekoprosessin tehostamiseksi.

(5) Sellaisen täytäntöönpanovallan käyttö, jolla on vallitsevaa oikeudellista tilannetta oleellisesti muuttavana todellista normatiivista ulottuvuutta, edellyttää yhteislainsäätäjien, toisin sanoen Euroopan parlamentin ja neuvoston, harjoittamaa tehokasta valvontaa. Tässä tarkoituksessa sääntelymenettelyä on sovellettava vaikutuksiltaan yleisiin toimenpiteisiin, joiden tarkoituksena on perustamissopimuksen 251 artiklassa määrättyä menettelyä noudattaen hyväksyttyihin perussäädöksiin sisältyvien keskeisten säännösten täytäntöönpano tai niiden tiettyjen muiden säännösten mukauttaminen.

(6) Näiden tapausten osalta sääntelymenettelyssä tulee antaa komissiolle mahdollisuus kantaa täysi vastuu täytäntöönpanotoimenpiteiden hyväksymisestä sen jälkeen, kun se on saanut jäsenvaltioiden edustajien komitean lausunnon, sekä Euroopan parlamentille ja neuvostolle mahdollisuus valvoa täytäntöönpanovallan käyttämistä. Näin ollen jos komission ja yhden tai kummankin lainsäädäntötoimen haaran välillä ilmenee erimielisyyttä, komission on voitava tapauksen mukaan ja ottaen huomioon Euroopan parlamentin ja neuvoston kannat joko tehdä ehdotus perustamissopimuksen 251 artiklassa määrättyä menettelyä noudattaen tai hyväksyä alkuperäinen toimenpide-ehdotuksensa tai hyväksyä muutettu ehdotus taikka peruuttaa toimenpide-ehdotuksensa. Komissio ilmoittaa lainsäätäjälle toimista, jotka se aikoo toteuttaa tämän kielteisten näkökantojen johdosta, sekä toimiin johtaneista syistä.

(7) Jos kyseiselle sääntelymenettelylle varattua määräaikaa ei voida noudattaa, on syytä varautua kiireellisyysmenettelyyn, jonka ansiosta komissio voi hyväksyä täytäntöönpanotoimenpiteet välittömästi, sanotun kuitenkaan rajoittamatta Euroopan parlamentin tai neuvoston mahdollisuutta myöhempään valvontaan.

(8) Sellaisiin kyseistä menettelyä noudattaen hyväksyttyihin perussäädöksiin liittyvää täytäntöönpanovaltaa, jotka koskevat ainoastaan menettelytapakysymyksiä tai yksittäispäätöksiä, ei näin ollen tule saattaa riippuvaiseksi lainsäätäjän harjoittaman valvonnan erityissäännöistä, sillä kyseisten toimenpiteiden osalta on otettava huomioon perussäädökseen tässä suhteessa sisältyvät suuntaviivat ja periaatteet. Tämä ei kuitenkaan estä komissiota kuulemasta komiteoita, jotka muodostuvat kyseisten alojen asiantuntijoina toimivista jäsenvaltioiden edustajista. Kuulemismenettely on pakollinen toteutettaessa edellä mainitussa merkityksessä käsitettäviä täytäntöönpanotoimenpiteitä, esimerkiksi taloudellisen tuen ohjelmia. Yhteispäätösmenettelyllä annettujen säädösten täytäntöön panemiseksi luovutaan tällöin hallintomenettelystä.

(9) Kun asiaa tarkastellaan näin rajoitetusti, tarkistusta vaativat ainoastaan sellaista toimivaltaa koskevat täytäntöönpanosäännöt, joka on myönnetty komissiolle perustamissopimuksen 251 artiklassa määrättyä menettelyä noudattaen hyväksytyissä perussäädöksissä. Tällä päätöksellä ei siis vaikuteta muihin sääntöihin. Sen sijaan on aiheellista tarkistaa niitä sääntöjä, joista on säädetty kyseisen menettelyn mukaisesti hyväksytyissä säädöksissä, komission vuoden kuluessa tämän päätöksen voimaantulosta valmisteleman raportin pohjalta.

(9 a) Tämän päätöksen soveltaminen ei vaikuta komission tekemiin arvopaperilainsäädäntöön liittyviin sitoumuksiin, joita ovat erityisesti komission parlamentille 5 päivänä helmikuuta 2002 antama juhlallinen julistus ja sisämarkkina-asioista vastaavan komission jäsenen 2 päivänä lokakuuta 2001 päivätty kirje Euroopan parlamentin talous- ja raha-asioiden valiokunnan puheenjohtajalle,

ON PÄÄTTÄNYT SEURAAVAA:

1 artikla

Muutetaan seuraavasti päätös 1999/468/EY:

1. Lisätään 2 a artikla seuraavasti:

"2 a artikla

Perustamissopimuksen 251 artiklassa määrättyä menettelyä noudattaen hyväksyttyjä perussäädöksiä koskevien täytäntöönpanotoimenpiteiden hyväksymisessä noudatetaan seuraavin perustein valittuja menettelytapoja:

a) neuvoa-antavaa menettelyä sovelletaan aina, kun täytäntöönpanotoimenpiteet koskevat yksittäispäätöstä tai perussäädösten täytäntöönpanon menettelytapoja

b) sääntelymenettelyä sovelletaan aina, kun täytäntöönpanotoimenpiteiden tarkoituksena on perussäädökseen sisältyvien keskeisten säännösten yleinen täytäntöönpano tai tiettyjen perussäädöksen muiden säännösten mukauttaminen.

2. Poistetaan 4 artiklan 3 kohdasta ja 5 artiklan 3 kohdasta sanat 'tämän kuitenkaan rajoittamatta 8 artiklan soveltamista'.

3. Poistetaan 5 artiklan 5 kohta."

3 a Poistetaan 5 artiklan 6 kohdasta sanat 'tällaisen kannan asianmukaisesti huomioon ottaen'.

4. Lisätään 5 a artikla seuraavasti:

"5 a artikla

Perustamissopimuksen 251 artiklassa määrättyä menettelyä noudattaen hyväksyttyjä perussäädöksiä koskeva sääntelymenettely.

1. Komissiota avustaa sääntelykomitea, joka koostuu jäsenvaltioiden edustajista ja jonka puheenjohtaja on komission edustaja.

2. Komission edustaja tekee komitealle ehdotuksen toteutettavista toimenpiteistä. Komitea antaa ehdotuksesta lausuntonsa tarvittaessa äänestysmenettelyllä määräajassa, jonka puheenjohtaja voi asettaa kyseisen asian kiireellisyyden edellyttämällä tavalla. Lausunto annetaan EY:n perustamissopimuksen 205 artiklan 2 kohdassa tarkoitetulla enemmistöllä, joka on neuvoston ratkaisun edellytyksenä sen tehdessä päätöksiä komission ehdotuksesta. Komitean äänestyksissä jäsenvaltioiden edustajien äänet painotetaan sanotussa artiklassa määrätyllä tavalla. Puheenjohtaja ei osallistu äänestykseen.

3. Jos komitean antama lausunto on myönteinen, komissio hyväksyy lopullisen ehdotuksen. Jos komitean lausunto on kielteinen, tai komitea ei anna lausuntoa, komissio tekee viipymättä uuden ehdotuksen pyrkien ottamaan huomioon komitean ilmaiseman kannan ja esittää sen uudestaan komitealle. Komitea voi tehdä huomautuksia kuukauden kuluessa uuden ehdotuksen toimittamisesta. Huomautusten pohjalta komissio laatii lopullisen ehdotuksensa. Jos komitea ei anna lausuntoa asetetussa määräajassa, tämä ei estä lopullisen ehdotuksen laatimista.

4. Komissio toimittaa lopullisen ehdotuksensa viipymättä samanaikaisesti Euroopan parlamentille ja neuvostolle. Jos kumpikaan näistä toimielimistä ei esitä kielteisiä näkökantoja kuukauden kuluessa ehdotuksen toimittamisesta, komissio päättää ehdotetusta toimenpiteestä. Kielteisten näkökantojen esittämiselle varattua kuukauden määräaikaa pidennetään yhdellä lisäkuukaudella, jos Euroopan parlamentti tai neuvosto sitä pyytää.

5. Jos Euroopan parlamentti jäsentensä ehdottomalla enemmistöllä tai neuvosto perustamissopimuksen 205 artiklan 2 kohdassa tarkoitetulla enemmistöllä esittää kuukauden tai, jos määräaikaa on pidennetty, kahden kuukauden kuluessa komission lopullisen ehdotuksen toimittamisesta ehdotusta vastustavia kielteisiä näkökantoja, komissio voi ottaen huomioon Euroopan parlamentin ja neuvoston kannat joko tehdä ehdotuksen perustamissopimuksen 251 artiklassa määrättyä menettelyä noudattaen tai hyväksyä alkuperäisen toimenpide-ehdotuksen tai hyväksyä muutetun ehdotuksen taikka peruuttaa toimenpide-ehdotuksensa. Komissio ilmoittaa lainsäätäjälle toimista, jotka se aikoo toteuttaa tämän kielteisten näkökantojen johdosta, sekä toimiin johtaneista syistä.6. Jos sääntelymenettelyn edellyttämiä määräaikoja ei voida noudattaa pakottavista kiireellisyyssyistä, komissio voi päättää täytäntöönpanotoimenpiteistä ja soveltaa niitä saatuaan 2 kohdan mukaisesti sääntelykomitean lausunnon. Komissio ilmoittaa niistä viipymättä Euroopan parlamentille, neuvostolle ja jäsenvaltioille. Kuukauden, tai jos Euroopan parlamentti tai neuvosto pyytää määräajan pidentämistä, kahden kuukauden kuluessa sanotusta ilmoituksesta, Euroopan parlamentti voi esittää jäsentensä ehdottomalla enemmistöllä tai neuvosto 205 artiklan 2 kohdassa tarkoitetulla enemmistöllä kielteiset näkökantansa. Komissio voi tällöin ottaen huomioon Euroopan parlamentin ja neuvoston kannat joko tehdä ehdotuksen perustamissopimuksen 251 artiklassa määrättyä menettelyä noudattaen pitäen hyväksytyn toimenpiteen tarvittaessa voimassa väliaikaisesti tai pitää hyväksytyn toimenpiteen voimassa taikka muuttaa toimenpidettä . Komissio ilmoittaa lainsäätäjälle toimista, jotka se aikoo toteuttaa tämän kielteisten näkökantojen johdosta, sekä toimiin johtaneista syistä.7. Tämä päätös ei vaikuta suoja- ja kiireellisyysmenettelyihin, joista on säädetty siltä varalta, että perustamissopimuksen 251 artiklassa määrättyä menettelyä noudattaen hyväksytty perussäädös aiheuttaa vakavaa vaaraa turvallisuudelle, ihmisten ja eläinten terveydelle tai ympäristölle."

5. Muutetaan päätöksen 7 artikla seuraavasti:

a) Korvataan 3 kohta seuraavalla tekstillä:

"3. Komissio tiedottaa Euroopan parlamentille ja neuvostolle säännöllisesti komiteoiden työstä. Tässä tarkoituksessa niille lähetetään komiteoiden kokousten esityslistat, komiteoille toimitetut ehdotukset perustamissopimuksen 251 artiklassa määrättyä menettelyä noudattaen annettujen säädösten täytäntöönpanotoimiksi, äänestystulokset, yhteenveto kokouspöytäkirjoista sekä luettelot viranomaisista ja organisaatioista, joihin jäsenvaltioiden edustajikseen nimittämät henkilöt kuuluvat. Euroopan parlamentille tiedotetaan myös kaikista komission neuvostolle toimittamista toimenpiteistä ja toteutettavista toimenpide-ehdotuksista."

b) Korvataan 4 kohdan viimeinen virke seuraavalla tekstillä:

"Komissio julkaisee lisäksi vuosikertomuksen komiteoiden työskentelystä."

c) Korvataan 5 kohta seuraavalla tekstillä:

"5. Kaikki Euroopan parlamentille 3 kohdan mukaisesti lähetetyt asiakirjat luetellaan komission tätä tarkoitusta varten vuonna 2003 perustamassa rekisterissä, joka on luettavissa Internetissä."

6. Poistetaan 8 artikla.

2 artikla

Euroopan parlamentti ja neuvosto tarkistavat komission ehdotuksesta perustamissopimuksen 251 artiklassa määrättyä menettelyä noudattaen hyväksytyissä perussäädöksissä tarkoitetut menettelyt komission vuoden kuluessa tämän päätöksen voimaantulosta laatiman raportin pohjalta.

3 artikla

Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tehty Brysselissä

Neuvoston puolesta

Puheenjohtaja

LIITE

Tarkistettu sääntelymenettely

>VIITTAUS KAAVIOON>